b'\n_START_ARTICLE_\nKruha in iger (film)\n_START_SECTION_\nZgodba\n_START_PARAGRAPH_\nZgodba se dogaja v letu 1987, ko se v Jugoslaviji za\xc4\x8dnejo dogajati hitre dru\xc5\xbebene spremembe, porajati se za\xc4\x8dnejo zametki novih \xc4\x8dasov, v ljudeh pa se prebudi hrepenenje po ne\xc4\x8dem druga\xc4\x8dnem. Josip Novak (Peter Musevski) iz Titovega Velenja je delavec, ki cele dneve gara v Gorenju, njegova \xc5\xbeena Jelka (Sa\xc5\xa1a Pav\xc4\x8dek) in h\xc4\x8di Mojca pa sta veliki obo\xc5\xbeevalki televizijskega kviza Vrte\xc4\x8da sre\xc4\x8da, ki jo vodi karizmati\xc4\x8dni Jos Bauer (Jonas \xc5\xbdnidar\xc5\xa1i\xc4\x8d). Ker se \xc5\xbeelita pojaviti na televiziji in sodelovati v kvizu, nanj prijavita dru\xc5\xbeino. Josip nad tem ni najbolj navdu\xc5\xa1en, saj je bolj konzervativen in mu tovrstvo sodelovanje ni po godu, pa tudi sin Simon, ki razmi\xc5\xa1lja o zlaganosti sveta in televizije nasploh, ima pomisleke. Kljub temu se dru\xc5\xbeina odpravi v Ljubljano na snemanje oddaje, vsi pa so opremljeni tudi s pustnimi maskami, saj naj bi bila oddaja predvajana v pustnem \xc4\x8dasu. Dru\xc5\xbeini sledita tudi dva Josipova prijatelja kot gledalca. _NEWLINE_Dru\xc5\xbeina ima takoj ob odhodu te\xc5\xbeave z dvema mili\xc4\x8dnikoma, ki dru\xc5\xbeino zaradi no\xc5\xa1enja mask zamenjata za roparje, vendar zaplet hitro re\xc5\xa1ijo. Po prihodu v Ljubljano se dru\xc5\xbeina najprej zaplete v spor z ekipo arogantnih sotekmovalcev, preoble\xc4\x8denih v peteline, nato pa se Josip po nesre\xc4\x8di zaleti v avtomobil Josa Bauerja, neprijetno situacijo pa hitro re\xc5\xa1i Simon in si s tem pridobi Josovo naklonjenost. Izka\xc5\xbee se, da bli\xc5\xa1\xc4\x8d, ki so ga videli preko TV ekrana, skriva marsikaj, kar je dale\xc4\x8d od idealnega, zato se vrednote dru\xc5\xbeine za\xc4\x8dnejo ru\xc5\xa1iti. Re\xc5\xbeiserka oddaje je namre\xc4\x8d Josova \xc5\xbeena Brigita (Zvezdana Mlakar), ki se izka\xc5\xbee kot zelo oblastna in pikolovska, zato udele\xc5\xbeencem povzro\xc4\x8da nemalo te\xc5\xbeav. Tudi Jos Bauer se izka\xc5\xbee kot precej zvit, saj svojo popularnost in karizmo s pridom izkori\xc5\xa1\xc4\x8da za manipulacijo ljudi okoli sebe. Med drugim je z njim nose\xc4\x8da celo ena od maskerk, katere molk pa kupuje s pomo\xc4\x8djo daril iz uvoza, ki jih dobi preko enega svojih znancev. Tekom snemanja oddaje se vanj zagleda tudi Jelka in ga posku\xc5\xa1a zapeljati, Josip pa je ves \xc4\x8das v sporu z ekipo petelinov. Dodatne te\xc5\xbeave povzro\xc4\x8dita tudi mili\xc4\x8dnika, ker je Simon ob prvem sre\xc4\x8danju enemu od njih ukradel policijsko zna\xc4\x8dko, zato ga \xc5\xbeelita aretirati. Josovo temno plat odkrijeta tudi Josipova prijatelja, ki nato v zameno za molk od njega zahtevata, da za njiju posname reklamo, s katero \xc5\xbeelita predstaviti eno svojih poslovnih idej, ki bi jima utegnila prinesti dodaten zaslu\xc5\xbeek. _NEWLINE_Zaradi zapletenih razmer in napetosti med prisotnimi v studiu Josip na koncu fizi\xc4\x8dno obra\xc4\x8duna z vodjo dru\xc5\xbeine petelinov (Ga\xc5\xa1per Ti\xc4\x8d), nato pa \xc5\xa1e z Josom, saj je izvedel za afero, ki se je za\xc4\x8dela plesti med njim in Jelko. Izbruhne vsesplo\xc5\xa1en kaos, na koncu pa situacijo umiri Simon, ki je od vseh vpletenih edini trezno gledal na situacijo. Vse prisotne poziva, da takoj prenehajo s konfliktom in brez ugovora sodelujejo pri snemanju oddaje, k \xc4\x8demur so se \xc5\xbee prej zavezali s podpisom pogodbe._NEWLINE_Po koncu oddaje se dru\xc5\xbeina Novak vrne domov, Jos pa se osramo\xc4\x8den umakne iz oddaje in preneha z javnim nastopanjem. Film se zaklju\xc4\x8di s Simonom v vlogi televizijskega voditelja novega kviza z imenom Kruha in iger.'